title: Επεξεργασία αστικών λυμάτων σε τεχνητούς υγροβιότοπους του ελόφυτου Juncus acutus
Creators: name: Μαναλη Ανθουλα
Publisher: name: Technical University of Crete
Year: 2017

description: Η διαχείριση των υγρών αποβλήτων χαρακτηρίζεται ως ένα από τα σημαντικότερα προβλήματα της κοινωνίας, κυρίως εξαιτίας των βλαβερών συστατικών που περιέχονται σε αυτά, όπως οι ενδοκρινικοί διαταράκτες (δισφαινόλη Α), αλλά και τα αντιβιοτικά (σουλφαμεθοξαζόλη). Τα τελευταία χρόνια, ολοένα και αυξάνεται το ενδιαφέρον για την επεξεργασία αστικών λυμάτων με χρήση εναλλακτικών μεθόδων, όπως η φυτοεξυγίανση, στην οποία χρησιμοποιούνται φυτά και οι συνεργαζόμενοι με αυτά μικροοργανισμοί, προκειμένου να διασπαστούν επικίνδυνες οργανικές ενώσεις. Τα ελόφυτα εφαρμόζονται ευρέως στην τεχνολογία της φυτοεξυγίανσης, λόγω της ανθεκτικότητας τους σε οργανικούς και ανόργανους ρύπους.
Στην παρούσα εργασία, πραγματοποιήθηκε η λειτουργία πιλοτικής μονάδας τεχνητού υγροβιότοπου οριζόντιας υπο-επιφανειακής ροής, ώστε να μελετηθεί η ικανότητα του ελόφυτου Juncus acutus για πρωτοβάθμια επεξεργασία αστικών λυμάτων. Ακόμη, ερευνήθηκε η δυνατότητα αποδόμησης αναδυόμενων οργανικών ρύπων και συγκεκριμένα της δισφαινόλης Α και της σουλφαμεθοξαζόλης συνδυαστικά με συνθετικό οργανικό απόβλητο. Επιπλέον, μελετήθηκε η επίπτωση των ρύπων αυτών στην απομάκρυνση των παραμέτρων ποιότητας των υδάτων. 
Τα αποτελέσματα έδειξαν ότι το προτεινόμενο σύστημα φυτοεξυγίανσης απομακρύνει αποτελεσματικά το συνθετικό απόβλητο και βελτιώνει τις παραμέτρους ποιότητας του νερού. Επίσης, η πιλοτική μονάδα ΤΥ αποδείχθηκε αποτελεσματική στην απομάκρυνση της δισφαινόλης Α, αλλά όχι της σουλφαμεθοξαζόλης. Τέλος, οι δύο αυτοί ρύποι δεν επηρέασαν την απομάκρυνση του χημικά απαιτούμενου οξυγόνου, αλλά μείωσαν τις απομακρύνσεις του ολικού αζώτου και του ολικού φωσφόρου.

description: Wastewaters’ management is one of the most important problems in society, mainly due to their harmful contaminants, such as endocrine disrupting chemicals (bisphenol A) and antibiotics (sulfamethoxazole). In recent years, there has been an increasing interest in urban wastewater treatment, using alternative methods such as phytoremediation, in which plants and associated microorganisms are used to remove hazardous organic compounds. Helophytes are widely applied in phytoremediation technologies because of their resistance to organic and inorganic pollutants.
In the present study, a pilot-scale horizontal subsurface constructed wetland has been implemented, in order to investigate the efficiency of Juncus acutus in treating primary wastewater. In addition, its ability in degrading emerging organic pollutants (bisphenol A and sulfamethoxazole) combined with synthetic organic wastewater, was studied. Furthermore, the effect of these pollutants on water quality parameters’ removal was indicated.
The results showed that this phytoremediation system is efficient in removing synthetic wastewater as well as in improving water quality parameters. Also, this constructed wetland proved to be effective in removing bisphenol A, but not sulfamethoxazole. Finally, these two pollutants did not affect the removal of chemical oxygen demand, but they decreased total nitrogen and total phosphorus removal.